གཉིས་པ་འོས་མིར་ལངས་སྟངས།བཀའ་སྤྱི་གཉིས་ཀྱི་འོས་གཞིའི་ནང་ལངས་མཁན་ཚོས་འཆར་ཅན་དུ་བོད་མི་མང་ལ་ཞབས་ཕྱི་ཞུ་རྒྱུའི་སེམས་ཤུགས་ཡོད་ལ།གོ་སྐབས་དེ་ནི་བསོད་ནམས་རེད་ཅེས་བཤད་བཞིན་པ་ལས།ལས་འཆར་གང་ཡང་སྟོན་རྒྱུ་མེད།བཙན་བྱོལ་གཞུང་ལ་ལས་འཆར་འདོན་རྒྱུ་རང་བཙན་ཡོད་པའི་རྒྱལ་ཁབ་ལྟར་ལས་སླ་པོ་ཡང་མ་རེད།ཡིན་ནའང།བོད་རང་བཙན་སླར་གསོའམ།ཡང་ན་རང་སྲིད་རང་སྐྱོང་ཐོབ་ཐབས་སུ་འབད་བརྩོན་ཇི་ལྟར་བྱེད་རྒྱུ་ཡིན།བོད་མི་ཚོ་ཕྱིར་བོད་དུ་ལོག་མ་ཐུབ་པར་བཙན་བྱོལ་སྤྱི་ཚོགས་སྲ་བརྟན་གནས་ཐབས་སུ་ལས་འཆར་གང་ཡོད།གཞོན་སྐྱེས་ཚོར་ཤེས་ཡོན་སྤྲོད་ཐབས་དང།མི་མང་སྐྱོ་བོ་ལ་གཟིགས་རྟོགས་གནང་རྒྱུ་སོགས་གལ་གནད་ཆེ་བའི་ལས་འཆར་གང་དག་ཡོད།ལས་འཆར་ཆེན་པོ་ཞིག་སྒྲིག་མ་ཐུབ་ཀྱང།ལས་འཆར་ཆུང་ཚག་རིགས་འདོན་ཐུབ་མཁན་ཡོད་ན།དེ་ལ་ཡང་འོས་ཤོག་བླུགས་ན་མ་འགྲིག་པ་མེད།ལས་འཆར་གང་ཡང་མེད་མཁན་ལས་ཡག་གི་རེད།དེ་མིན་སེམས་ཤུགས་དང་ལྷག་བསམ་གཅིག་པུས་ལས་ཀ་གང་ཡང་བྱེད་མི་ཐུབ།གཙོ་བོ་ལས་ཀ་ཚད་ལྡན་བྱེད་མ་ཐུབ་ཀྱང།ཡར་རྒྱས་ཤུགས་ཆེན་པོ་གཏོང་རྒྱུའི་གདེང་ཚོད་དང།སྙིང་སྟོབས་ངེས་པར་དུ་དགོས་པ་རེད།།རྩོམ་ཡིག་འདི་སྤྲང་ཕྲུག་གིས་༢༠༠༧ལོའི་ཕྱི་ཟླ་༧ཚེས་༢༣ཉིན་བང་ཆེན་ཟིན་བྲིས་སུ་སྤེལ་འདུག